# TDI-modellen

**Kunnskap om totale kostnader for aktiviteter er en nødvendig, men naturligvis ikke tilstrekkelig, betingelse for å føre en informert samtale om faglige prioriteringer i fagmiljøene. TDI-modellen er en slik totalkostnadsmodell og utvikles nå videre.**

Fokuset på totale kostnader har vært en del av en langvarig europeisk trend. Det dreier seg om et helt ordinært økonomifaglig fokus: Å redegjøre for kostnader uavhengig av hvem som betaler for dem. Det faglige fokuset er viktigst, dvs. prosjektenes faglige innhold. Men kunnskapen om kostnader gir nyttig tilleggsinformasjon og kan bidra til bedre finansiering og ressursallokering. I Norge ser vi:

1. Regelverket for eksternt finansierte aktivitet fra 2002 slo fast at 40 % påslag for indirekte kostnader må erstattes av mer nøyaktige beregninger. Fra 2007 er kravet regnskapsføring av *alle* relevante prosjektkostnader.
2. Forskningsbevilgninger til institusjonene kommer i stigende grad fra konkurransearenaer, og slike eksterne midler krever med­finansiering. Økende egenandeler setter press på andre aktiviteter som ikke nyter godt av eksterne bidrag.
3. Forskningsrådet finansierer ikke kjøp av utstyr som regnes som grunnleggende infrastruktur ved institusjonene, men aksepterer å betale for prosjektenes bruk av slik infrastruktur (ref. rapport om leiesteds­modellen).
4. Økende fokus på livslang læring og noen grad av betalingsstudier ved de statlige institusjonene medfører behov for en totalkostnadsmodell også for undervisning.

En totalkostnadsmodell for forskning ble utarbeidet i regi av UHR i 2012. Kunnskapsdepartementet anbefalte bruk av modellen i UH-sektoren i tildelingsbrevene for 2014.

Den revisjonen av modellen som nå i 2022 er foretatt, viderefører prinsippene fra 2012, men forenkler selve regnemodellen og gir en metode for å beregne indirekte kostnader i undervisningsprosjekter (en videreføring av UHRs arbeid i 2015 med en EVU-mal).

Særtrekket ved høyere utdanning er at forskning og undervisning henger sammen: det forskes i samme fag som man underviser i, og man underviser i de fagene man forsker i. TDI-modellen skiller aktivitetene og redegjør for deres kostnader uavhengig av hverandre.

## **1 Prinsipper**

Totale kostnader kan deles i to – kostnader knyttet direkte til kjerneaktivitetene og (indirekte) kostnader knyttet til støttetjenester.

Til den første kategorien hører først og fremst lønn i vitenskapelige stillinger. En viktig del av TDI-modellen handler i tillegg om at investeringer og drift av eksperimentell infrastruktur samt lokaler til undervisningsbruk, skilles ut og synliggjøres som direkte kostnader. Disse kostnadene benevnes *leiested*.

**T**otale kostnader

* **D**irekte kostnader

**= I**ndirekte kostnader

Øvrige kostnader er indirekte og bestemmes residualt. Disse indirekte kostnadene dreier seg både om sentralt organiserte fellestjenester som bibliotek og IT, personal- og økonomitjenester samt lokal administrasjon og ledelse. De indirekte kostnadene fordeles på *kostnadsbærere*, dvs. arbeidsplass, studenter samt kjerneaktivitetene forskning og undervisning. Formidling og innovasjon er også kjerneaktiviteter: De synliggjøres ikke som egne kostnadsbærere, men inngår i kjerneaktivitetene forskning og undervisning.

I prosjektbudsjett og -regnskap spesifiseres direkte kostnader. Indirekte kostnader regnes inn som et påslag knyttet til *kostnadsdrivere*.

1.1 Framgangsmåte

De totale kostnadene er netto kostnader innenfor den bevilgningsfinansierte delen av virksomheten (BFV). Nettobegrepet innebærer at kostnadene reduseres med noen typer inntekter: salg og refusjoner.

Fra disse totale, netto kostnader trekker man så de direkte kostnadene. Disse direkte kostnadene er spesifisert i kapittel 2 nedenfor.

Det man da står igjen med, er de indirekte kostnadene. De indirekte kostnadene skal henføres til kostnadsbærere og kostnadsdrivere, og vi henviser til videre spesifikasjon i kapittel 3 nedenfor.

## 2 Direkte kostnader

Direkte kostnader er først og fremst lønn i vitenskapelig stilling og bruk av leiested.

2.1 Lønn i vitenskapelig stilling

Med lønn menes naturligvis alle lønnskostnader, dvs. både lønn og sosiale kostnader (arbeidsgiveravgift, pensjonsinnskudd mv.).

Lønn i vitenskapelig stilling tas *enten* ut i regnskapet på grunnlag av en kontoplan som gir mulighet for å hente ut denne typen spesifikke data *eller* ved at man beregner en gjennomsnittslønn i de stillingskodene som inngår i begrepet ‘vitenskapelige stillinger’ og multipliserer gjennomsnittslønnen med antall årsverk (data fra DBH) i de samme stillingskodene.

Antall timer i et årsverk settes til 1628, ref. [rapport fra 2013 (vedlegg 4)](https://www.uhr.no/_f/p1/i64f7e2ca-e50c-4d91-b110-964445816ea7/tdi_gruppas_rapport_mai_2012_ver_jun_2013.pdf) på Universitets- og høgskolerådets (UHR) nettsider.

2.2 Noen andre direkte kostnader

Brukernære driftsmidler (f.eks. reise- og konferansedeltakelse – en skjønnsmessig fastsatt sats) og kjøp av forsknings- og undervisningstjenester, herunder praksiskostnader, regnes også som direkte kostnader. Forsknings- og undervisningstjenester finnes som spesifikke artskonti i regnskapet.

I tillegg behandles museene, som finnes ved noen universiteter, i sin helhet som direkte kostnader.

2.3 Leiested

Introduksjonen av leiested var prinsipielt nytt i 2012. Leiestedsmodellen er en del av den overordnede TDI-modellen og innebærer at kostnader som tradisjonelt har vært betraktet som indirekte, gjøres direkte. Innføringen av leiested fører til riktigere ressursallokering på prosjektnivå og større sikkerhet for inntekter, bl.a. til framtidige utstyrsinvesteringer.

Leiestedskostnader knyttet til forskningsinfrastruktur er de kostnader som bidrar til at fagmiljøene er ulike mht. kostnadsbilde, dvs. eksperimentell infrastruktur med tilhørende kostnader knyttet til

1. laboratoriearealer
2. vitenskapelig utstyr
3. driftsmateriell
4. teknisk støttepersonell

For utdanningsområdet vil et leiested være de undervisningsarealer som benyttes til undervisningen.

Eksternt finansierte prosjekter som har bruk for leiestedstjenester, forutsettes å *betale* for disse tjenestene. Det krever at det utvikles betalingsmodeller, og disse kan variere mellom institusjoner og fagmiljøer, avhengig av særlige kjennetegn ved fagmiljøene. Vi viser til [rapport fra 2013 om leiested](https://www.uhr.no/temasider/totalkostnadsmodell-tdi/) på UHRs nettsider.

## 3 Indirekte kostnader

Indirekte kostnader er en residual. Utgangspunktet er de totale kostnadene (BFV) i virksomheten. Disse fastsettes netto, dvs. fratrukket salgsinntekter og refusjoner. Fra disse totale, netto kostnader trekker man alle direkte kostnader. I tillegg trekker man også ut eventuelle kostnader som gjelder organisasjoner som ikke er en del av universitetet/høyskolen (såkalte «irrelevante kostnader»).

3.1 Kostnadsbærere

Disse indirekte kostnadene skal deretter henføres til **kostnadsbærere**.

1. Deler av de indirekte kostnadene er generelle *arbeidsplasskostnader*: kontorarealet og kostnader i den sentrale administrasjonen til IT/tele­foni samt personal- og økonomiadministrasjon.
2. Øvrige indirekte kostnader henføres til *kjerneaktivitetene forskning og undervisning* samt *studenttall (60-studiepoengenheter)* – dels på grunnlag av tjenestenes art, dels basert på et brukerperspektiv.   
     
   Med tjenestenes art tenker vi eksempelvis på den sentrale forskningsadministrasjonen og studieadministrasjonen, samt kostnader til fristasjon og studentvelferd.  
     
   Med brukerperspektiv/brukere forstår vi vitenskapelig ansatte og studenter:

* Vitenskapelig ansattes tid fordeles på kjerneaktivitetene forskning og undervisning. Fordelingen baseres på andeler av arbeidstid som er forutsatt anvendt til respektive kjerneaktiviteter, og de indirekte kostnadene fordeles forholdsmessig.
* Studentenes bruk gjelder alltid undervisning.

3.2 Kostnadsdrivere

Når man slik har henført de indirekte kostnadene til respektive kostnadsbærere, gjenstår det å fastsette en **kostnadsdriver** for de fire kostnadsbærerne. Disse kostnadsdriverne skal anvendes i prosjektbudsjettering og prosjektregnskap:

1. For indirekte kostnader til *arbeidsplass* er kostnadsdriveren årsverk i vitenskapelige stilling samt teknisk støttepersonell på leiesteder.
2. For indirekte kostnader til *forskning* er kostnadsdriveren vitenskapelig ansattes tidsbruk til forskning.
3. For indirekte kostnader til *undervisning* er kostnadsdriveren vitenskapelig ansattes tidsbruk til undervisning.
4. Kostnadsdriver for studenter er studenttall, definert som 60-studiepoengenheter (SPE).

I **forskningsprosjekter** inngår de indirekte kostnadene som en sum av arbeidsplassatsen og forskningssatsen.

I **undervisningsprosjekter** summeres arbeidsplassatsen med undervisningssatsen og studentsatsen.

3.3 Gjennomsnittssats

Satsene for indirekte kostnader beregnes som gjennomsnittssatser på institusjonsnivå. Det gjøres sentralt ved hver enkelt institusjon. Fagmiljøene skal ikke selv beregne dem.

## 4 Avslutning

I arbeidet med å utvikle TDI-modellen har det vært et særlig poeng å kunne få ut informasjon om reell ressursbruk i prosjektene uten å pålegge institusjonene eller den enkelte ansatte mye merarbeid. Det krever en tilnærming der detaljeringsnivået ikke går lenger enn det som er absolutt nødvendig, samtidig som kostnadsberegningene håndteres på en gjennomsiktig måte. Godt nok er tilstrekkelig.

En av fordelene med TDI-modellen er at satsen for indirekte kostnader er uavhengig av fag. Bare direkte kostnader, herunder leiested, varierer mellom fagene.

TDI-modellen – oppsummerende figur

